至趙莊鎮捨轎乘馬二首  其一
作者：孔武仲
朝代：宋

paragraphs: 淮康望夷門，驛舍猶六七。
我車嗟已勞，我馬亦太逸。
朝來天色好，輝煥川上日。
郊原莽而蒼，生意密如櫛。
農飱頗順適，晝氣更盈溢。
摳衣就鞍韉，前引以一卒。
馳提曆灣紆，林木榮棗栗。
豁然就平曠，天壤合爲一。
稍過王務陂，陂長水波濶。
驚風摇澎湃，鳬鴨語啾唧。
却思在江湖，雙艣更輕疾。
川陸雖不同，吾心兩無必。
匆匆背鄉井，瑣瑣干禄秩。
功名未及試，行役甘于蜜。
安得擺覉牽，優游老蓬蓽。